கூகுளில் ராஜஸ்தான் என்று தேடினாலும் இராசத்தான் பக்கம் வரும். வேண்டும் என்றால் **அரசநாடு** என்ற கூட பெயர் மாற்றிப் பார்க்கலாம் :) விக்கித்தரவின் மூலம் பல்வேறு பக்கங்களின் இணைப்புகளைப் புரிந்து வைத்துள்ள கூகுளுக்கு இப்பெயர் மாற்றங்கள் எல்லாம் ஒரு பொருட்டே அன்று. எனவே, நுட்பக் காரணங்களைச் சுட்டி கிரந்தக் கலப்பை ஏற்க முடியாது. பாடநூல்களில் எப்படிப் பெயர் இருந்தாலும் வெகுமக்கள் ஊடகங்கள் கூட தங்களின் ஒரே இதழில் வெவ்வேறு பெயர்களைப் பயன்படுத்துகின்றன. எடுத்துக்காட்டுக்கு, அரியானா, ஹரியானா என்று இரு வேறு முறையில் ஒரே இதழ் குறிப்பிடுவதைக் காணலாம். மராட்டியம், மஹாராஷ்டிரா, மகாராஷ்டிரா என்று தினத்தந்தியே பல்வேறு விதமாக ஒரு மாநிலப் பெயரைக் குறிப்பிடுவதைக் காணலாம். எனவே, பெயர்களுக்கு ஒரு குறிப்பிட்ட பகுதி அரசோ ஊடகங்களோ பாடநூல்களோ மட்டும் தான் இறுதியான ஆதாரம் என்றில்லை. இவற்றுக்குத் **தத்தம் மொழிநடையைத் தேர்ந்தெடுத்துக் கொள்ள இருக்கும் உரிமை மாதம் பல மில்லியன் மக்கள் பார்க்கும் தமிழ் விக்கிப்பீடியாவுக்கும் உண்டு**. மேற்கண்டது போன்ற வாதங்கள் இணையமும் நுட்பமும் மக்கள் ஊடகங்களும் வளர்ந்திருக்கும் காலக்கட்டத்தில் செல்லுபடியாகாதவை.  
ஒரு தமிழ் ஆர்வலர் தனித்தமிழ், கிரந்தம் தவிர்த்த தமிழ் எழுத முனைந்தாலும் வெகு மக்கள் ஊடகங்களும் பதிப்பகங்களும் இடம் தராமல் கட்டாயமாக கிரந்தத்தைத் திணிக்கின்றன என்பதற்கு ஏராளமான ஆதாரங்கள் உள்ளன. விக்கிப்பீடியா என்னும் இயக்கமே பல விசயங்களைக் கட்டுடைக்கும் இயக்கம் தான் என்பதால் பொதுத்தமிழ் என்ற பெயரில் சமூகத்தில் ஒரு சிலர் ஏற்படுத்தி வைத்திருக்கும் கட்டுகளைத் தமிழ் நலம் நாடும் தமிழ் விக்கிப்பீடியர் மேல் திணிக்க விட இயலாது. தனித்தமிழுக்கு அடைப்புக்குறியில் மட்டும் தான் இட ஒதுக்கீடு என்று சொல்லும் இந்தப் "பொதுத் தமிழர்கள்" யார்? இலட்சக்கணக்கான பக்கங்களில் கிரந்தம் கலந்து இருந்தாலும் ஒரு சில பக்கங்களில் கூட கிரந்தம் தவிர்த்து இருப்பதைக் கூடச் சகித்துக் கொள்ள முடியாத இந்த "நலம்விரும்பிகள்" யார்? எப்படி இவர்கள் எல்லாம் சொல்லி வைத்தாற் போல் நேரடியாக சர்ச்சைக்குரிய பக்கங்களில் வந்து இறங்குகிறார்கள்? எண்ணிப்பார்க்கலாம் :)  
இது உழைப்பவர்களுக்கான உலகம். அவரவர் தத்தம் நிலைப்பாட்டுடன் வழமை போல் ஒன்றுகூடி, இணக்கமான சூழலில் உழைப்போம். எது பொதுத் தமிழ் என்பதை காலம் முடிவெடுக்கும். **கிரந்தம் தொடர்பாக எந்த இறுக்கமான கொள்கையும் வழிகாட்டலும் இல்லாமல் நெகிழ்வுத்தன்மையுடன் தொடர்வதே தமிழ் விக்கிப்பீடியாவுக்கு நல்லது**. --இரவி (பேச்சு) 08:23, 25 ஆகத்து 2015 (UTC)  
:: **தனித்தமிழுக்கு அடைப்புக்குறியில் மட்டும் தான் இட ஒதுக்கீடு என்று சொல்லும் இந்தப் "பொதுத் தமிழர்கள்" யார்? இலட்சக்கணக்கான பக்கங்களில் கிரந்தம் கலந்து இருந்தாலும் ஒரு சில பக்கங்களில் கூட கிரந்தம் தவிர்த்து இருப்பதைக் கூடச் சகித்துக் கொள்ள முடியாத இந்த "நலம்விரும்பிகள்" யார்? எப்படி இவர்கள் எல்லாம் சொல்லி வைத்தாற் போல் நேரடியாக சர்ச்சைக்குரிய பக்கங்களில் வந்து இறங்குகிறார்கள்?** இந்தக் கருத்துக்களை நான் தான் சொல்லியிருந்தேன். இதை எனது பெயரிட்டே தாங்கள் சொல்லியிருக்கலாம். என்னைத் தவிர இங்கு வேறு யாரு கேள்வி எழுப்பியுள்ளார்கள்? அப்படி கும்பலாக யாராவது வந்திருந்தால் அதைப் பற்றி அறிய ஆவலாய் இருக்கின்றேன். ஒரு சில பக்கங்களல்ல ஒரே ஒரு பக்கத்தில் தான் நான் கருத்திட்டேன். அதுவும் ராஜஸ்தான் என்பதை இராசச்சுத்தான் என படுகேவலமான செயற்கைத்தனமான ஒரு மொழியாக்கம் செய்யப்பட்டதை கண்டு மனம் பொறுக்காமலேயே அங்கு விவாதித்தேன். அங்கு ஏற்கனவே பலரும் விவாதித்திருந்த போதும் ஒரு தனிப்பட்ட ஓரிருவர் பரிந்துரைத்த இராசச்சுத்தான் என்ற சொல்லிற்கு மாற்றம் செய்திருந்தமையை நான் அறிந்தேன். அதனையே கேள்விக் கேட்டேன். அதன் பின் பலரும் தமது கருத்தை முன்வைத்து இராசத்தான் என மாற்றியிருக்கின்றனர். ஆனால், எனது கேள்வியை விரும்பாத சிலர் என்னை தடை செய்ததோடு மட்டுமின்றி, வீண் விவாதங்களையும் கொண்டு சென்றனர். அதன் பின்னரே தங்களது தலையீடும் வந்தது. ஆன போதும் தாங்கள் தற்போது வழங்கிய பதிலில் கூட தெளிவில்லாமலேயே இருப்பதோடு, மறைமுகமாக கேள்வி கேட்ட என்னை எதோ ஒரு பெருங்கும்பல் போலவும், வெளியில் பரப்புரை செய்வது போலவும் சொல்வது வருத்தமளிக்கின்றது. இதற்கு முன் இங்கு என்ன அரசியல் இருந்தது என்பதை நானறியேன். அதனால் தங்களின் பதில் என்னை மட்டுமே விரல் சுட்டுவது போன்று எனக்குப் படுகின்றது. ஒருவேளை நான் தான் தவறாக புரிந்து கொண்டேனா தெரியவில்லை. விளங்கிக் கொள்ள காலம் எடுக்கும் என நினைக்கின்றேன். ஆனால் கிரந்தம் பற்றி ஒரு தெளிவான முடிவுக்கு வருவதை நான் ஆதரிக்கின்றேன். இனி காத்திருப்பதை தவிர வேறேதும் சொல்வதற்கில்லை. --Winnan Tirunallur (பேச்சு) 10:42, 25 ஆகத்து 2015 (UTC)  
:: **கூகுளில் ராஜஸ்தான் என்று தேடினாலும் இராசத்தான் பக்கம் வரும்.** என்பது எந்தளவிற்கு நம்பகமான பதில் என்பதை நானறியேன். விக்கிபீடியாவில் பிரதான தலைப்பு எதுவோ அது தான் தேடற்பொறிகளில் முதன்மை பெறும். ராஜஸ்தான் என கூகிளில் தேடும் போது இராசத்தான் என்ற பக்கம் முதல் பக்கத்தில் வரவில்லை.  
:: பொதுத் தமிழ் என ஒரு சில ஊடகங்கள் ஏற்படுத்திய கட்டை உடைக்க வேண்டும் என்பதில் எனக்கும் எவ்வித கருத்து வேறுபாடும் கிடையாது. ஆனால் அதிகம் கவலைப்படுவது பள்ளி மாணவர்களைப் பற்றியது. பள்ளி பாடநூல்களில் பயன்படுத்தப்படும் சொற்களை திரிக்காதீர்கள், மாற்றாதீர்கள் என்பது தான். விக்கிபீடியாவை பொழுதுபோக்காக வாசிப்பவர்கள் மிக குறைவே. பெருமளவிலானோர் மாணவர்களே விக்கிபீடியாவை பயன்படுத்துகின்றனர். அதுவும் தமிழ் பள்ளி மாணவர்கள் தான் தமிழ் விக்கிபீடியாவை பயன்படுத்துகின்றனர். அவர்களுக்கு இங்குள்ள சொற்பிரயோகங்கள் மிகவும் அந்நியமாகவும், புரியாதவைகளாகவும் இருக்கின்றன என்பது தான் எனது முதல் கவலை.  
:: இடப்பெயர்களைப் பொறுத்தவரை ஒவ்வோர் ஊடகமும் ஒவ்வொரு நடைமுறையைக் கொண்டிருக்கின்ற போது அதில் எதோ ஒன்றை பயன்படுத்துவதில் தவறில்லை. ஆனால் அது ஏற்கத் தக்கதாய், ஏற்கனவே பயன்படுத்தப்பட்ட ஒன்றாக இருக்க வேண்டும், மகாராஷ்ட்ரா, மஹாராஷ்டிரா என்பதை விட மராட்டியம் என்பது சரியாகப் படுகின்றது. மராட்டியம் என்றாலே மகராஷ்ட்ரா என்பதை பள்ளி மாணவர்கள் அறிகின்றார்கள். ஆனால் ராஜஸ்தான் என்பதை அவர்கள் இராசச்சுத்தான் என அறிவதில்லை. இராசத்தான் என்றால் கூட பரவாயில்லை. ஜெர்மனி என்பதை செருமனி என்றால் கூட ஏற்கலாம், ஆனால் இடாய்ச்சுலாந்து என மொழிமாற்றம் செய்வது அபத்தமாகப் படவில்லையா? இதைத் தான் நான் கேள்வி கேட்கின்றேன். ஹரியானாவை அரியானா என்று சொன்னாலும் பலரும் அறிவார்கள், ஜப்பனை யப்பான் என்றாலும் அறிவார்கள் ஆனால் இடாய்ச்சுலாந்து போன்றவைகளை எத்தனை பேர் அறிவர்.  
:: விக்கிப்பீடியா என்னும் இயக்கமே பல விசயங்களைக் கட்டுடைக்கும் இயக்கம் என்றாலும் கூட அதற்கும் சில நியதிகள் பின்பற்றப்படுகின்றன. ஆங்கில விக்கிபீடியாவில் போய் இந்தியா என்பதை பாரத் என மாற்ற முடியாது, கட்டுடைக்கின்றோம் எனக் கூறிக் கொண்டு அவ்வாறு யாரும் செய்ய முற்பட முடியாது. சில நியதிகள் அங்கும் பின்பற்றப் படுகின்றன. புரட்சி செய்வதற்கான தளமாக நான் விக்கிபீடியாவை பார்க்கவில்லை, நான் இதுவரை வாசித்த அவர்களின் நியதிகளையும் நியமங்களையும் விதிகளையும் வைத்துப் பார்க்கின்ற போது ஓரளவு சுதந்திரமும், ஒருங்கிணைந்த அறிவுத் தொக்குப்புமே அவர்களின் பிரதான கொள்கையாக உள்ளது. மற்ற மொழி விக்கிபீடியாவில் புதியக் கலைச்சொற்களை உருவாக்கிப் பார்க்கும் ஆய்வுக் கூடமாக விக்கிபீடியா செயல்படவில்லை. அது ஏற்கனவே புழங்கும் சொற்களை வைத்துக் கொண்டு அறிவுக்கண்ணாடியாகவே பிரதிபலிக்கின்றது. ஆனால் தமிழ் விக்கிபீடியாவில் பலரும் தமது மொழியாராய்ச்சிகளையே மேற்கொண்டு வருகின்றனர் என்பது வருத்தம் தருகின்றது. அது எல்லை கடந்து தனிநபருக்கான விடயமாக மாறும் போது அதை கேள்விக் கேட்கவும் மாற்றக் கோருவதிலும் தவறில்லையே. --Winnan Tirunallur (பேச்சு) 10:55, 25 ஆகத்து 2015 (UTC)  
:: தனித்தமிழ் கட்டாயமும் வேண்டாம், கிரந்த பேரபிமானமும் வேண்டாம் இந்த இரண்டிற்கும் இடைப்பட்ட ஒரு பொதுநடைமுறையை பின்பற்றுவதே சிறப்பானது. துப்புரவு செய்கின்றேன் என பல இடங்களில் வேண்டுமென்றெ தனித்தமிழ் திணிப்புக்கள் நிகழ்வதை ஏற்றுக் கொள்ள முடியாமல் இருக்கின்றது. அறிவியல் சார்ந்த கட்டுரைகளை வாசிப்பவர்களுக்கு புரியா வண்ணம் மொழியாக்கம் செய்யப்பட்டிருப்பதால் யாருக்கு லாபம் என எனக்குத் தெரியவில்லை. வாசிப்பவர்களை கருத்தில் கொள்ளாமல் எழுதினால், யாருக்காக கட்டுரைகள் எழுதப்படுகின்றன என்ற கேள்வி எழுகின்றது. வாசிப்பவர்களுக்கு இதைத் தான் கொடுப்பேன் என தனித்தமிழ் நடைமுறையாளர்களும் கூட கங்கணம் கட்ட முடியாது, கிரந்த பிரியர்களும் கூட மல்லுக்கு நிற்க முடியாது. வாசிப்பவர்களுக்கு எது புரியுமோ அதையே வழங்குவது நல்லது. புரியும் சொல் தமிழ்ச் சொல்லாக இருந்தால் அப்படித் தான் இருக்க வேண்டும் அது நல்லது. அப்படி தமிழ்ச் சொல்லில்லா பட்சத்தில் கிரந்தம் கலந்த தமிழ் நடை என்பதிலும் தவறில்லை. ஆஸ்திரேலியா என்றால் பலருக்கும் புரியும், நியுசீலாந்து என்றாலும் புரியும், ஆனால் இடாய்ச்சுலாந்து என்றால் யாருக்கு புரியும் இங்கு தான் பிசகுகின்றது?! --Winnan Tirunallur (பேச்சு) 11:04, 25 ஆகத்து 2015 (UTC)